## El Consell aprova un conveni de col·laboració entre l’IVIA i l’UJI per a investigar l’adaptació dels cultius a l’estrés abiòtic

*** La creació d’una unitat mixta d’investigació permetrà desenrotllar activitats i projectes que afavorisquen l’objecte de la investigació i obtinguen resultats científics d’alt impacte**

El Consell ha aprovat un conveni de col·laboració entre l’Institut Valencià d’Investigacions Agràries (IVIA) i la Universitat Jaume I (UJI) de Castelló per a la creació d’una unitat mixta d’investigació denominada ‘Adaptació dels cultius a l’estrés abiòtic’.

Este conveni, que tindrà una duració de quatre anys, té per objecte establir els termes de la col·laboració científica entre les dos institucions, en el marc d’estudi de les respostes agronòmiques, fisiològiques i moleculars dels cultius a l’estrés abiòtic.

L’estrés abiòtic en les plantes és el provocat per factors ambientals o externs que alteren els seus processos fisiològics i metabòlics, afecten el seu desenrotllament, desestabilitzen els cultius i reduïxen la seua productivitat, per la qual cosa poden posar en risc fins i tot la seua supervivència.

Les respostes de les plantes a este tipus d’estrés són de gran interés en el context del canvi climàtic i des de les dos institucions s’estan abordant línies d’investigació en este sentit. Per este motiu, la creació d’una unitat conjunta permetrà conjuminar esforços i augmentar el potencial d’investigació multidisciplinària en este camp de les dos institucions.

En este sentit, el conveni entre l’IVIA i l’UJI per a la creació d’una unitat mixta d’investigació promourà el desenrotllament d’activitats i projectes científics d’interés comú, que afavorisquen una investigació d’excel·lència i uns resultats científics d’alt impacte, alhora que generarà coneixement pràctic i d’aplicació directa per a l’agricultura.

Fecha: 08/01/2025